KOMISIJOS KOMUNIKATAS EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI Jaunimo užimtumo iniciatyva /* COM/2013/0144 final */





KOMISIJOS KOMUNIKATAS EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI Jaunimo užimtumo iniciatyva Įžanga Ekonominės krizės poveikį itin stipriai jaučia jaunimas: ES jaunimo nedarbo lygis 2013 m. sausio mėn. buvo 23,6 proc. – daugiau negu dvigubai didesnis už suaugusiųjų nedarbo lygį, ir nematyti jokių gerėjimo ženklų. 7,5 mln. 15–24 metų europiečių nei dirba, nei mokosi, nei dalyvauja profesiniame mokyme. Ši padėtis itin opi tam tikrose valstybėse narėse ir regionuose. Dėl to kyla rimta grėsmė ES socialinei sanglaudai ir tai gali ilgam laikui neigiamai paveikti ekonominį potencialą ir konkurencingumą. ES institucijos, vyriausybės, įmonės ir socialiniai partneriai visais lygmenimis privalo imtis visų įmanomų veiksmų, kad toks jaunimas netaptų „prarastąja karta“. Siekdama kovoti su nepriimtinai aukštu jaunimo nedarbo lygiu, 2012 m. gruodžio 5 d. Komisija priėmė Jaunimo užimtumo srities dokumentų rinkinį. Šiame rinkinyje pateikiamas Tarybos rekomendacijos dėl „jaunimo garantijų“ iniciatyvos nustatymo pasiūlymas[1], juo pradedamos antro etapo konsultacijos su socialiniais partneriais dėl stažuočių kokybės sistemos[2], pranešama apie Europos gamybinės praktikos aljanso sukūrimą ir išdėstomi būdai jaunimo judumo kliūtims šalinti[3]. Vykdomai kovai su jaunimo nedarbu jau skirta daug ES struktūrinių fondų lėšų, ypač per veiksmų grupes, įsteigtas pagal 2011 m. gruodžio mėn. priimtą Jaunimo galimybių iniciatyvą[4]. 2013 m. vasario 7–8 d. Europos Vadovų Tarybos susitikime priminta, kad šiam klausimui spręsti ES jau skyrė daug lėšų. Pripažįstant ypač sunkią jaunimo padėtį tam tikruose regionuose pasiūlyta sukurti Jaunimo užimtumo iniciatyvą (JUI), kuriai per septynerius metus (2014–2020 m.) būtų skirta 6 mlrd. EUR ir kuria galėtų pasinaudoti visi regionai, kuriuose jaunimo nedarbo lygis viršija 25 proc. Ši iniciatyva būtų finansuojama pagal sanglaudos politikos išlaidų pakategorę: 3 mlrd. EUR būtų skirti iš Europos socialinio fondo (ESF) tikslinių investicijų ir 3 mlrd. EUR – iš specialios biudžeto eilutės. Siekdama nustatyti sąlygas, būtinas sparčiam JUI įgyvendinimui, Komisija toliau išdėsto savo siūlomus svarbiausius JUI kriterijus ir pateikia Komisijos pasiūlymus dėl atitinkamų Bendrųjų nuostatų reglamento (BNR), apimančio Europos struktūrinius ir investicijų fondus, ir Europos socialinio fondo reglamento pakeitimų, kuriuos šiuo metu svarsto Europos Parlamentas ir Taryba. Jaunimo užimtumo iniciatyvos įgyvendinimas Sustiprinant ir paspartinant ESF lėšomis finansuojamos veiklos įgyvendinimą JUI turėtų būti remiamas svarbių Komisijos iniciatyvų, būtent Jaunimo užimtumo srities dokumentų rinkinio ir ypač Rekomendacijos dėl „jaunimo garantijų“ iniciatyvos nustatymo, dėl kurios 2013 m. vasario 28 d. Taryba susitarė politiniu lygiu, įgyvendinimas reikalavimus atitinkančiuose regionuose. Minėta rekomendacija siekiama užtikrinti, kad visiems nedirbantiems, nesimokantiems ir profesiniame mokyme nedalyvaujantiems 15–24 m. jaunuoliams per keturis mėnesius nuo darbo netekimo ar išėjus iš formaliojo švietimo sistemos būtų pateiktas kokybiškas darbo, tolesnio mokymosi, gamybinės ar mokomosios praktikos pasiūlymas. Dėl konkrečių priemonių Komisija ir valstybės narės sutars per sanglaudos politikos programavimo procesą, tačiau visa JUI remiama veikla bus skirta pavieniams nedirbantiems, nesimokantiems ir profesiniame mokyme nedalyvaujantiems jaunuoliams, o ne sistemoms ar struktūroms. Taigi, JUI bus papildomi nacionalinio lygmens veiksmai, kuriais siekiama sukurti ar įgyvendinti jaunimo garantijų iniciatyvą, įskaitant tuos, kuriems skiriama ESF parama. Kad būtų pasiektas šis papildomumas, JUI įgyvendinimas turėtų būti visiškai įtrauktas į ESF programavimo procesą pagal investavimo prioritetą, kuris teikiamas tvarios nedirbančių, nesimokančių ir profesiniame mokyme nedalyvaujančių jaunuolių integracijos į darbo rinką paramai. Prireikus valstybėms narėms reikėtų leisti ir jas reikėtų skatinti kovai su jaunimo nedarbu ir neveiklumu pagal JUI skirti daugiau ESF išteklių nei minimali 3 mlrd. EUR suma, kuri turi būti papildomai skirta kaip konkretaus JUI numatyto įnašo dalis. Pagal JUI remiamos investicijos turėtų būti aiškiai skirtos greitai pasiekti konkrečius rezultatus. Todėl tam, kad pradėjus įgyvendinti iniciatyvą būtų greitai pasiektas realus poveikis, Komisija siūlo sutelkti pastangas pradiniame JUI etape, visų pirma netaikant veiklos lėšų rezervo priemonės. Ji taip pat skatins valstybes nares naudotis nauja bendrų veiksmų planų priemone, kuri pasiūlyta 2014–2020 m. programavimo laikotarpiui kaip būdas supaprastinti įgyvendinimą ir daugiau dėmesio skirti rezultatams. Siekiant išvengti, kad biudžeto apribojimai nekliudytų sklandžiai įgyvendinti JUI, siūloma iš nacionalinių lėšų bendrai finansuoti tik ESF įnašą. JUI įgyvendinimas turėtų būti pagrįstas išsamia strategija, kuria siekiama Jaunimo užimtumo srities dokumentų rinkinio tikslų ir pagal Tarybos rekomendaciją nustatoma „jaunimo garantijų“ iniciatyva. Kaip išdėstyta Tarybos rekomendacijoje, valstybės narės parengs šią iniciatyvą atsižvelgdamos į nacionalines, regionines ir vietos aplinkybes ir bendrus klausimus, pavyzdžiui, tai, kad jaunimas nėra vienarūšė grupė, taip pat abipusio įsipareigojimo principus ir poreikį atkreipti dėmesį į neveiklumo ciklų riziką. Turėtų būti taikomos makroekonominės sąlygos. Atsižvelgiant į susijusių valstybių narių ekonomines ir socialines aplinkybes daug dėmesio reikėtų skirti padėčiai darbo rinkoje ir jaunimo perspektyvoms. Valstybių narių lygmeniu JUI būtų įtraukta į ESF programą. Konkrečios nuostatos dėl JUI viešinimo, pažangos stebėsenos ir poveikio vertinimo bei iniciatyvos finansų valdymas ir ataskaitų teikimas bus itin svarbūs veiksniai siekiant užtikrinti, kad iniciatyvos įgyvendinimas būtų nesudėtingas, jos poveikį būtų galima įvertinti ir jis būtų matomas. Šiuo tikslu Komisija iš dalies keičia savo pasiūlymus dėl Bendrųjų nuostatų reglamento ir ESF reglamento. Išvada Kad „jaunimo garantijų“ iniciatyva virstų realybe, reikia tikslingų viešųjų investicijų, kurioms gali būti skirta svari ESF parama. Kaip paraginta Europos Vadovų Tarybos susitikime, JUI turėtų būti padidinta būtina ESF parama žmogiškojo kapitalo investicijoms. Todėl siekdama užtikrinti, kad šiuo metu ESF tenkanti ES sanglaudos politikos lėšų dalis padidėtų nuo 22 proc. iki bent 25 proc., Komisija pakartoja savo pasiūlymą nustatyti mažiausias ESF paramos dalis. [1] COM(2012) 729 final. [2] COM(2012) 728 final. [3] COM(2012) 727 final. [4] KOM(2011) 933 galutinis.